M. Košútová, poslankyňa: (2007-11-29):
Výsledkom „koncepčnej práce“ Dzurindovej vlády v oblasti poľnohospodárstva je asi takýto stav. Podnikateľské subjekty sa museli pohybovať v zložitom ekonomickom prostredí, keď ich konkurenčnú schopnosť sťažovalo viac závažných skutočností, okrem iného nižší národný doplatok priamych platieb v porovnaní s možnosťami Zmluvy o pristúpení Slovenskej republiky k Európskej únii. V dôsledku toho mali slovenskí roľníci nižšiu úroveň podpôr na hektár pôdy nielen v porovnaní s tradičnými členmi spoločenstva, ale aj s krajinami Vyšegradskej štvorky. Medziročné zlepšenie hospodárskeho výsledku prvovýroby na celkový zisk v roku 2006 vo výške 1,3 mld. korún nespôsobili pozitívne trendy, ale v nemalej miere viaceré, ekonomikou vynútené úsporné opatrenia, vrátane ďalšieho poklesu agrárnej zamestnanosti o 2,4 %. Potvrdzuje to aj skutočnosť, že existujúci poľnohospodársky pôdny fond sa využíval iba na 79,8 %, z toho orná pôda na 94,1 %. Zatiaľ, čo priemerná agrárna produkcia na hektár poľnohospodárskej pôdy vo všetkých 25 členských štátoch Európskej únie dosiahla          1 803,4 eura, v Slovenskej republike sa dostala iba na 46,4 % tejto úrovne. Cenové nožnice sa v roku 2006 roztvorili o 5,5 % v neprospech poľnohospodárov, keď ceny vstupov do prvovýroby medziročne vzrástli o 5,3 % a ceny agrárnych produktov poklesli o 0,2 %. Za priaznivý nemožno považovať ani ukazovateľ priemernej mesačnej mzdy v poľnohospodárstve, ktorej výška 14 294 korún predstavovala len 76,2 % celoštátneho priemeru, čo znamená, že došlo k ďalšiemu zhoršeniu mzdovej disparity v agrárnom sektore. V dôsledku toho pokračuje odliv kvalifikovaných pracovných síl z odvetvia a pretrváva jeho nízka atraktívnosť v očiach mladých ľudí. Alarmujúci je vývoj zahraničného obchodu s agropotravinárskymi komoditami, ktorého saldo tvorilo až 21 % z celkového pasívneho salda slovenského zahraničného obchodu. Považujem za dôležité upozorniť, že negatívny vývoj pokračoval aj v I. polroku 2007. V jeho rámci vykázalo poľnohospodárstvo stratu vo výške približne 4 miliardy korún, zatiaľ čo rozhodujúce odvetvia ekonomiky ako priemysel, doprava, telekomunikácie, obchod a podobne zaznamenali zisky rátajúce sa na desiatky miliárd korún. Ceny poľnohospodárskych výrobkov, ktorých súčasný rast sa v poslednom období toľko pertraktuje, v prvých 6 mesiacoch tohto roka klesli v priemere o ďalšie 0,1%. Zvýšená dynamika cien rastlinných výrobkov zaznamenaná najmä v II. polroku 2007 nebude mať až taký výrazný pozitívny vplyv na zlepšenie hospodárenia prvovýroby, ako to očakávajú niektoré, v médiách zverejnené správy. Dôvodom je nižšia produkcia viacerých ťažiskových plodín v porovnaní s okolitými krajinami a teda aj obmedzenejšia možnosť ich realizácie. Existuje nemálo poľnohospodárskych podnikov, v ktorých ani aktuálny nárast nákupných cien rastlinných produktov nedokáže vykryť výpadok z poklesu ich výroby. Rovnako v podnikoch, ktoré ešte majú živočíšnu výrobu, zvýšené tržby v rastlinnej výrobe prakticky iba eliminujú výpadok tržieb v živočíšnej produkcii, preto tá balansuje na hranici zisku a straty. Nakoľko ceny v 1. polroku 2007 podľa Štatistického úradu klesli o 3,2 %, malo to za následok ďalšie zníženie počtu hospodárskych zvierat v chovoch hovädzieho dobytka o 2 %, z toho kráv až o 4 %, ošípaných o 1 %, z toho prasníc až o 8 %. Kto pracuje v poľnohospodárstve, veľmi ľahko si spočíta a vie, čo tieto čísla znamenajú. Horšie ako vlani sa opäť začal vyvíjať zahraničný obchod s poľnohospodárskym a potravinárskym tovarom, ktorého pasívne saldo v prvých 6 mesiacoch tohto roka sa medziročne zhoršilo až o 20 % na výsledných 12 100,9 mld. slovenských korún, z čoho možno usudzovať, že ak sa bude zahraničná tovarová výmena aj naďalej vyvíjať v platobných intenciách, jej celoročné výsledky môžu byť horšie a najhoršie v novodobej histórii samostatnej Slovenskej republiky. Aj preto považujem za dôležité stabilizovať podnikateľské prostredie v agropotravinárskom komplexe Slovenskej republiky, aby umožnilo realizovať rozvojové programy v rastlinnej, ale i živočíšnej výrobe, ako aj v potravinárskom priemysle. Oceňujem viaceré kroky, ktoré sa už v tomto smere podnikli, resp. kde sú rozpracované a ich pozitívny vplyv by sa mal čoskoro prejaviť. K stabilizácii živočíšnej produkcie by malo prispieť aj novo zavedené poskytovania podpôr formou veľkej dobytčej jednotky, ktoré sa však s ohľadom na európsku legislatívu a pravidlá netýka sektora ošípaných, ktorý patrí momentálne v Slovenskej republike medzi najproblematickejšie. Vážim si tiež dosiahnutie rovnakého spoplatnenia vody používanej na napájanie hospodárskych zvierat z vlastných studní chovateľov s vodou, ktorá je používaná na pitné účely. Rovnako aj novelu zákona o liekoch a veterinárnych liečivách, ktoré znova umožnia chovateľom zvierat nakupovať priamo veterinárne liečivá na základe predpisu veterinárneho lekára. Vážená Národná rada, rok 2007 je štvrtým rokom členstva Slovenskej republiky v Európskej únii, čo znamená, že plne aplikujeme spoločnú poľnohospodársku politiku. Charakteristickým pre spoločnú politiku celej Európskej únie bolo a je stabilizovať podmienky podnikania v poľnohospodárstve. Možno konštatovať, že za roky od vstupu do Európskej únie až do konca roku 2006 stále pretrvávala neistota pre podnikateľov, najmä v úrovni angažovanosti národných zdrojov v podporách v tomto sektore. V porovnaní krajín V4 malo Slovensko najnižšiu úroveň podpôr, a to 121,5 eura na hektár v prepočte a pre informáciu v Českej republike to bolo 190 eur a v Maďarskej republike 185 eur na hektár. Je preto potešiteľné, že súčasná vláda zaradila poľnohospodárstvo medzi svoje tri základné priority a k tomu prispôsobila aj návrh rozpočtu na rok 2008. Aby som vám bližšie vysvetlila, kam smerujú vyčlenené rozpočtové prostriedky, sústredím sa na výdavkovú časť rozpočtu kapitoly tak, aby bolo jasné, že ich neprežrali veľkí farmári, ktorí okrádajú chudákov vlastníkov pôdy, ako to včera predstavil pán exminister financií. Výdavky kapitoly na rok 2008 sú rozpočtované na úrovni 29 miliárd. Zvýšenie výdavkov kapitoly v porovnaní s rokom 2007 súvisí najmä so skutočnosťou, že v roku 2008 sa v rozpočte kapitoly prelínajú 2 programové obdobia. Výdavky v rámci starého programového obdobia na realizáciu opatrení sektorového operačného programu Poľnohospodárstvo a rozvoj vidieka na rok 2004 – 2006 a Plánu rozvoja vidieka 2004 – 2006, ktoré sa v zmysle pravidla M + 2 môžu čerpať do roku 2008 a výdavky na realizáciu opatrení Programu rozvoja vidieka na obdobie 2007 – 2013 na nové programovacie obdobie v celkovom objeme 11 miliárd korún. Významnú výdavkovú oblasť v rozpočte kapitoly pôdohospodárstva v súlade s Programovým vyhlásením vlády Slovenskej republiky a v súlade s prioritami rezortu tvoria výdavky na priame platby, ktoré majú za cieľ najmä toto: stabilizovať príjmy farmárov, zlepšiť konkurenčnú pozíciu farmárov, revitalizovať živočíšnu výrobu, zabezpečiť realizáciu dobrých poľnohospodárskych aj environmentálnych postupov na poľnohospodárskej pôde, zabrániť negatívnemu vplyvu cezhraničnej dotačnej konkurencie z okolitých krajín, rozvíjať odvetvia tvoriace pridanú hodnotu na území Slovenskej republiky. V rámci výdavkov kapitoly na rok 2008 sa na priame platby rozpočtuje objem 10 miliónov slovenských korún. V súlade s prístupovou zmluvou je jednou z priorít rezortu na rok 2008 zabezpečiť priame platby pre farmárov na úrovni 80 % priemeru krajín európskej pätnástky ako maximálnu možnú úroveň odsúhlasenú Európskou komisiou. Stanovený limit na priame platby pozostáva zo zdrojov Európskej únie určených na SAPS, pre tých, čo nerozumejú, je to jednotná platba na plochu a na osobitnú platbu na cukor, a zo zdrojov štátneho rozpočtu určených na krytie národnej vyrovnávacej platby 10-percentnej pohľadávky a pohľadávky k osobitnej platbe na cukor. V rámci priamych platieb predstavuje národná vyrovnávacia platba tú časť podpory, ktorou sa štátny rozpočet Slovenskej republiky priamo podieľa na financovaní slovenského poľnohospodárstva s cieľom zabezpečiť jeho konkurencieschopnosť, rast a rovnosť podmienok v porovnaní s krajinami Európskej únie. Na základe pretrvávajúceho nepriaznivého stavu v živočíšnej výrobe na Slovensku sa vláda Slovenskej republiky v programovom vyhlásení zaviazala revitalizovať živočíšnu výrobu a zastaviť pokles stavov hospodárskych zvierat. V nadväznosti na uvedené sa rezort rozhodol prehodnotiť celkový systém doplnkových priamych platieb. Cieľom je vyrovnať postavenie rastlinnej a živočíšnej výroby v systéme priamych platieb koncentrovaním prostriedkov do dvoch veľkých schém podpory. Podpory v rastlinnej výrobe realizovať naďalej prostredníctvom platby na plodiny na ornej pôde a podporiť v živočíšnej výrobe prostredníctvom platby na veľké dobytčie jednotky tak, ako sú schémy rozvojových programov v tejto oblasti nastavené už v roku 2007. Ďalšiu významnú výdavkovú oblasť v rozpočte kapitoly predstavujú prostriedky na financovanie aktivít Programu rozvoja vidieka na obdobie 2007 – 2013 a na nové programové obdobie v celkovom objeme 11 mld. korún. Ide o súbor opatrení zameraných na podporu životaschopného a ekologicky udržateľného vidieckeho prostredia, stabilizujúceho existenciu populácie na vidieku prostredníctvom tvorby nových pracovných príležitostí a zvyšovania životnej úrovne. Opatrenia Programu rozvoja vidieka 2007 – 2013 sú na základe určených cieľových priorít účelne rozdelené do štyroch osí: - prvá os je konkurenciaschopnosť vidieka, v ktorej opatrenia sú zamerané na podporu produktívneho poľnohospodárstva, lesného hospodárstva a spracovateľského priemyslu vo väzbe na modernizáciu, inováciu a reštrukturalizáciu a odovzdávanie vedomostí v rámci agropotravinárstva a lesného sektora; - druhá os, ochrana životného prostredia na vidieku je zameraná na zachovanie biodiverzity, kvality vôd, pôd a zmiernenie klimatických zmien; - tretia os, kvalita života na vidieku podporuje vytváranie pracovných príležitostí a podporuje ekonomické aktivity na vidieku; - štvrtá os líder je zameraná na zlepšenie správy a riadenia a mobilizáciu rozvojového potenciálu vo vidieckych oblastiach. Aktivity realizované v jednotlivých osiach sú globálne zamerané na zlepšenie konkurencieschopnosti agropotravinárskeho a lesného sektora prostredníctvom zvyšovania efektívnosti a kvality výroby so zachovaním princípov udržateľného rozvoja a princípov hospodárenia na vidieku. Okrem priamych platieb a Programu rozvoja vidieka na rok 2007 – 2013 zabezpečuje rezort v zmysle platnej národnej a európskej legislatívy a v súlade s Programovým vyhlásením vlády Slovenskej republiky ďalšie rovnako dôležité aktivity, ktoré sú nasmerované do nasledovných oblastí: je to bezpečnosť potravín, ochrana zdravia zvierat a rastlín. Tu ide o súbor aktivít v oblasti potravinového dozoru, veterinárnej a fytosanitárnej starostlivosti zabezpečujúcich vysokú ochranu zdravia ľudí a ochranu spotrebiteľa, vysokú úroveň zdravia a ochranu zvierat a rastlín. Ďalšie je zamerané na lesné hospodárstvo, kde opatrenia v tejto oblasti sú zamerané na zabezpečenie trvalo udržateľného obhospodarovania lesov, ekologickej rovnováhy a stability krajiny pri racionálnom využívaní produkčných a mimoprodukčných funkcií lesa. Taktiež je veľmi dôležité usporiadanie pozemkového vlastníctva. V zmysle Programového vyhlásenia vlády Slovenskej republiky sa vytvárajú predpoklady na urýchlenie postupu usporiadania pozemkového vlastníctva. Neúmerná rozdrobenosť pozemkového vlastníctva a s tým spojené spomalenie v registrácii pozemkového vlastníctva zabraňujú systematickému rozvoju trhu s pôdou, teda základnému predpokladu rozvoja agropotravinárskeho sektora a kvality vidieckej infraštruktúry. Preto ministerstvo pôdohospodárstva v snahe vytvoriť ideálne prostredie na trh s pôdou venuje sa riešeniu tohto historického problému a venuje mu sústavnú pozornosť. Čo sa týka vedy a výskumu, vzhľadom na globalizačné trendy a internalizáciu trhov, teda faktory, ktoré ovplyvňujú poľnohospodárstvo, potravinárstvo a lesné hospodárstvo, sa venuje pozornosť i podpore vedecko-výskumných aktivít prenášajúcich aplikované poznatky na posilnenie konkurencieschopnosti sektora. Rezort pôdohospodárstva zabezpečuje v rámci svojich kompetencií široký okruh odborných činností. Rok 2008 bude z hľadiska realizačnej náročnosti v porovnaní s predchádzajúcim obdobím podstatne zložitejší, nakoľko sa v plnej miere rozbieha realizácia aktivít v rámci nového programovacieho obdobia. Zároveň budúci rok je aj posledným rokom čerpania finančných prostriedkov zo starého programovacieho obdobia, ktoré bude nutné ukončiť. V roku 2008 sa bude v maximálnej miere rozhodovať o efektívnom využití pridelených finančných prostriedkov v rozpočte za účelom zabezpečenia slovenského poľnohospodárstva a rozvoja slovenského vidieka a to najmä prostredníctvom zlepšenia konkurencieschopnosti poľnohospodárstva, potravinárstva a lesného hospodárstva, hlavne zlepšiť životné prostredie, zlepšiť kvalitu života, zvýšiť životnú úroveň a vytváranie nových pracovných príležitostí vo vidieckych oblastiach, kde iné možnosti nie sú. Tento smer prinesie určite pozitívny efekt najmä v otázke vyrovnávania rozdielov medzi jednotlivými regiónmi, posilnenie ekonomickej stability v odvetví poľnohospodárstva, lesného hospodárstva a potravinárstva, oživí trh práce vo vidieckom priestore a zlepší životné prostredie aj celkovú životnú úroveň a kvalitu života na vidieku. Vážená Národná rada, chcem vysloviť presvedčenie, že slovenský agrosektor bude vzhľadom na pridelené finančné zdroje adekvátne pripravený na plnenie úloh v roku 2008. Bude to obdobie, kde budeme pokračovať v nastolenom trende a upevňovať, zvyšovať kvalitu a konkurencieschopnosť slovenského pôdohospodárstva v európskom priestore. Aj napriek náročnosti, ktorá sa očakáva v súvislosti s implementáciou nového programovacieho obdobia 2007 – 2013, som presvedčená, že sa konečne podarí v roku 2008, aby pre slovenský agrosektor bol úspešnejší ako v predchádzajúcich rokoch. Ďakujem vám za pozornosť.